L 166/170
9.
LT
Europos Sąjungos oficialusis leidinys
2023 6 30
PAVOJAI, SUSIJĘ SU GAMINIAIS, TURINČIAIS RATUS
Vaikams skirti gaminiai su ratais arba ratukais (gabenimui ar kitokiam judėjimui) turi būti suprojektuoti ir pagaminti taip, kad būtų kuo labiau apribotas pavojus, susijęs su ratais ar ratukais ir netyčiniu judėjimu.
Reikalavimai dėl pavojaus, susijusio su ratais ir (arba) ratukais ir netyčiniu judėjimu, prevencijos taikomi šiems pavojams (kai tinkama), tačiau jais neapsiribojant: a) visuose gaminiuose su ratukais turi būti įrengtas (-i) tinkamas (-i) fiksavimo įtaisas (-ai), kuris (-ie) prireikus užtikrina stabilumą; b) turi būti užtikrintas visų fiksavimo įtaisų saugumas; c) vaikams skirti gaminiai su ratukais turi turėti imobilizavimo funkciją, leidžiančią juos stabiliai išlaikyti nejudančius nepriklausomai nuo paviršiaus.
10.
ĮSIPAINIOJIMO PAVOJAI
Vaikams skirti gaminiai turi būti projektuojami ir gaminami taip, kad būtų kiek galima sumažinti įsipainiojimo pavojai.
Reikalavimai dėl pavojų prevencijos taikomi, be kita ko, šiems pavojams (kai tinkama): a) užsikabinimo pavojui; b) tekstilės gaminių, pvz., drabužių sudedamųjų dalių (užsegimų, sagų, papuošimų, dygsniavimo arba panašių dirbinių, dėl kurių atsiranda skylučių, tarpų, angų arba išsikišančių dalių), užsikabinimui; c) dėl virvelių, juostelių, raiščių, kabelių ar kilpų kylantiems pasismaugimo pavojams; d) pavojams, kylantiems dėl vienagijų siūlų; e) pavojams, kylantiems dėl rankenų.
Standartuose aiškiai išdėstomi saugos matmenys ir bandymų reikalavimai, susiję su virvelėmis, juostelėmis, raiščiais, kabeliais, kilpomis ir kitais įsipainiojimo pavojų keliančiais elementais.
Atliekant šiuos matavimus visada atsižvelgiama į naujausius antropometrinius duomenis ir matavimai turi būti konkrečiai susiję su žiniomis apie vaikų saugą.
Gaminių saugojimo maišai taip pat turi būti saugūs.
11.
PAVOJUS UŽSPRINGTI
Vaikams skirti gaminiai turi būti projektuojami ir gaminami taip, kad būtų užkirstas kelias pavojams užspringti.
Reikalavimai dėl pavojaus užspringti prevencijos taikomi, be kita ko, šiems pavojams (kai tinkama), tačiau jais neapsiribojant: a) jokia dalis, kurią vaikas savo jėgomis gali nutraukti, neturi būti pakankamai maža, kad keltų pavojų užspringti; b) jokia dalis, kuri būtų pakankamai maža, kad keltų pavojų užspringti, neturi nulūžti, nuplyšti ar atsiskirti naudojant (pvz., numetus); c) jokia sudedamoji dalis, kurią galima pašalinti nenaudojant įrankio, neturi kelti pavojaus užspringti; d) vaikams, kurie yra per maži, kad galėtų sėdėti be pagalbos, dėl pavojaus užspringti neturėtų būti leidžiama naudoti jokių ilgų sudedamųjų dalių, kurios galėtų sukelti springimo refleksą, jei vaikas įsidėtų gaminį į burną; e) kamšalai, keliantys pavojų užspringti, neturi būti pasiekiami vaiko jėgomis; f) gaminiai turi nekelti pavojaus juos įkvėpti dėl jų sudedamųjų dalių dydžio arba todėl, kad šios dalys tampa pakankamai mažos arba pasiekiamos vaiko jėgomis; g) atsižvelgiama į bendrą gaminių dydį ir formą ir, jei reikia, taikomi techniniai ir (arba) mechaniniai sprendimai (pvz., oro angos gaminiuose, kuriais įprastomis ir numatomomis naudojimo sąlygomis kyla pavojus užspringti).
Standartuose aiškiai nurodomi saugos matmenys ir bandymų reikalavimai, susiję su pavojumi užspringti.
Atliekant šiuos matavimus visada atsižvelgiama į naujausius antropometrinius duomenis ir matavimai turi būti konkrečiai susiję su žiniomis apie vaikų saugą.